b'\n_START_ARTICLE_\nLogistiikan Toimihenkil\xc3\xb6t\n_START_PARAGRAPH_\nLogistiikan toimihenkil\xc3\xb6t ry toimii autoliikenne- ja huolinta-aloilla ty\xc3\xb6skentelevien toimihenkil\xc3\xb6iden edunvalvojana. Noin 3500 j\xc3\xa4senell\xc3\xa4\xc3\xa4n se on alansa suurin toimihenkil\xc3\xb6j\xc3\xa4rjest\xc3\xb6. Logistiikan toimihenkil\xc3\xb6t ry on yksi Erityisalojen Toimihenkil\xc3\xb6liitto ERTOn j\xc3\xa4senyhdistyksist\xc3\xa4. Yhdistyksen j\xc3\xa4senist\xc3\xa4 66% on naisia ja j\xc3\xa4senten keski-ik\xc3\xa4 on 46,5 vuotta.\n_START_SECTION_\nHistoria\n_START_PARAGRAPH_\nYhdistyksen historia alkaa jo vuodesta 1969  liiton, silloin Yleinen Toimihenkil\xc3\xb6liitto (YTL), perustamisajankohdasta. Huolintaliikkeiden toimihenkil\xc3\xb6t perustivat tuolloin Laivausalan toimihenkil\xc3\xb6t (ruots. Tj\xc3\xa4nstem\xc3\xa4nnen inom Skeppningsbranschen ry) LAT-TIS -nimisen yhdistyksen. Yhdistyksen j\xc3\xa4senet olivat huolitsijoita ja laivanvarustamoiden toimihenkil\xc3\xb6it\xc3\xa4 ja tekemisiss\xc3\xa4 ennen kaikkea kansainv\xc3\xa4lisen liikenteen kanssa. J\xc3\xa4rjest\xc3\xa4ytyminen oli tehokkainta satamakaupungeissa, kuten Kotkassa, Helsingiss\xc3\xa4 ja Turussa. Vaikka j\xc3\xa4rjest\xc3\xa4ytymist\xc3\xa4 luonnehdittiin viel\xc3\xa4 1970-luvun puoliv\xc3\xa4liss\xc3\xa4 \xe2\x80\x9dluvattoman alhaiseksi\xe2\x80\x9d, LAT-TIS oli tuolloin liiton suurin j\xc3\xa4senyhdistys. Vuonna 1972 YTL:\xc3\xa4\xc3\xa4n liittyi toinenkin kuljetusalan toimihenkil\xc3\xb6iden yhdistys, Ammattiliikenteen toimihenkil\xc3\xb6t ry eli (ALT), jonka j\xc3\xa4seniksi liittyi esimerkiksi kuorma-autoliikenteen ajoj\xc3\xa4rjestelij\xc3\xb6it\xc3\xa4 ja linja-autoasemien virkailijoita. ALT:n j\xc3\xa4senet ty\xc3\xb6skenteliv\xc3\xa4t kotimaanliikenteen yrityksiss\xc3\xa4 hoitaen sek\xc3\xa4 rahti- ett\xc3\xa4 matkustajaliikennett\xc3\xa4 ja esimerkiksi taksinv\xc3\xa4lityst\xc3\xa4._NEWLINE_Pieni YTL oli 1970-luvulla Suomen Teollisuustoimihenkil\xc3\xb6iden Liiton (STL) ohella ainoa TVK:n (Toimihenkil\xc3\xb6- ja Virkamiesj\xc3\xa4rjest\xc3\xb6jen Keskusliitto) j\xc3\xa4senj\xc3\xa4rjest\xc3\xb6, joka neuvotteli ty\xc3\xb6ehtosopimuksista STK:n (Suomen Ty\xc3\xb6nantajain Keskusliitto) kanssa. LAT-TIS:n ja ALT:n toimintakent\xc3\xa4t sivusivat toisiaan ja olivat osin jopa p\xc3\xa4\xc3\xa4llekk\xc3\xa4iset, ja j\xc3\xa4rjest\xc3\xb6t p\xc3\xa4\xc3\xa4ttiv\xc3\xa4tkin yhdist\xc3\xa4\xc3\xa4 voimansa. Molemmat yhdistykset lakkautettiin lokakuussa 1977, ja niiden tilalle perustettiin uusi yhdistys, Kuljetus- ja Huolinta-alan Toimihenkil\xc3\xb6t ( KHT). KHT oli 1980- ja 1990-luvuilla liiton suurin j\xc3\xa4senyhdistys. Se pystyi 1980-luvulla menestyksekk\xc3\xa4\xc3\xa4seen edunvalvontaan. Sek\xc3\xa4 kuljetuksen ett\xc3\xa4 huolinnan aloille saatiin pitk\xc3\xa4t ty\xc3\xb6ehtosopimukset, jotka paransivat palkkoja ja muita ty\xc3\xb6ehtoja merkitt\xc3\xa4v\xc3\xa4sti. Lama ja varsinkin Suomen liittyminen EU:hun koettelivat varsinkin huolinta-alaa, jolta katosi runsaasti ty\xc3\xb6paikkoja. 2000-luvun alussa ensin ET, sitten ATK-T kasvoivat j\xc3\xa4senm\xc3\xa4\xc3\xa4rilt\xc3\xa4\xc3\xa4n suuremmaksi kuin KHT, joka on kuitenkin s\xc3\xa4ilytt\xc3\xa4nyt asemansa voimakkaana j\xc3\xa4rjest\xc3\xb6n\xc3\xa4. Yhdistys muutti kev\xc3\xa4\xc3\xa4ll\xc3\xa4 2007 nimens\xc3\xa4 Logistiikan toimihenkil\xc3\xb6t ry:ksi.\n_START_SECTION_\nPaikallistoimikunnat\n_START_PARAGRAPH_\nPaikallistoimikunnat ovat yhdistyksen kulmakivi ja lakko-organisaatio ty\xc3\xb6taistelutilanteessa, Toimikuntia on 12 ja suurin niist\xc3\xa4 on Helsinki-Uusimaa  Jokainen toimiva paikallistoimikunta voi saada edustuksen hallitukseen ja t\xc3\xa4ten vaikuttaa suoraan yhdistyksen toimintaan. Paikallistoimikunnat my\xc3\xb6s nime\xc3\xa4v\xc3\xa4t ehdokkaansa yhdistyksen puheenjohtajaksi.\n_START_SECTION_\nEdunvalvonta\n_START_PARAGRAPH_\nLogistiikan toimihenkil\xc3\xb6t ry neuvottelee yhdess\xc3\xa4 Toimihenkil\xc3\xb6liitto ERTOn kanssa kaksi ty\xc3\xb6ehtosopimusta; Autoliikennealojen toimihenkil\xc3\xb6it\xc3\xa4 koskeva ty\xc3\xb6ehtosopimus (ALT-ERTO) ja Huolinta-alan toimihenkil\xc3\xb6iden ty\xc3\xb6ehtosopimus (PALTA-ERTO) Ty\xc3\xb6ehtosopimukset kattavat l\xc3\xa4hes kaikki aloilla toimivat toimihenkil\xc3\xb6t.'